அனுவந்தியா ஆற்றுத் தீவு

அனுவந்தியா ஆற்றுத் தீவு (Hanuwantiya) என்பது இந்தியாவின் மத்தியப் பிரதேசத்தின் காண்ட்வா மாவட்டத்தில் அமைந்துள்ள ஓர் ஆற்றுத் தீவு ஆகும். மத்தியப் பிரதேச சுற்றுலா மேம்பாட்டுக் கழகமானது மாநிலத்தின் சுற்றுலாவை மேம்படுத்துவதற்காக  பல முயற்சிகளை மேற்கொண்டுவருகிறது. இத்தீவின் பெயரானது அருகிலுள்ள அனுவந்தியா கிராமத்திலிருந்து பெறப்பட்டது. மாநில சுற்றுலா மேம்பாட்டுக் கழகம் இந்த தீவை ஒரு சுற்றுலா மையமாக உருவாக்கியுள்ளது.

 போக்குவரத்து 
தீவிற்கு அருகிலுள்ள விமான நிலையம் இந்தூர் மாவட்டத்தில் உள்ள தேவி அகல்யா பாய் வோல்கர் விமான நிலையம் ஆகும்.  இது அனுவந்தியாவில் இருந்து சுமார் 150 கி.மீ தொலைவில் அமைந்துள்ளது.  அருகிலுள்ள தொடருந்து நிலையம் காண்ட்வா மாவட்டத்தில் உள்ளது. இந்நிலையம் சுமார் 50 கி.மீ தொலைவில் உள்ளது. அனுவந்தியா இந்தூரிலிருந்து சாலை வழியாக சுமார் 150 கி.மீ தொலைவிலும், ஓம்காரேசுவரிலிருந்து 170 கி.மீ தொலைவிலும் உள்ளது.

 வானிலை 
தீவில் ஆண்டு முழுவதும் மூன்று முக்கிய வானிலை நிலைகள் நிலவுகின்றன. குளிர் காலம் நவம்பரில் தொடங்கி மார்ச் வரை நீடிக்கும். சராசரி காலை வெப்பநிலை 5 °செல்சியசாகவும், பிற்பகல் வெப்பநிலை 15 °செல்சியசாகவும் இருக்கும். கோடை காலம் ஏப்ரல் முதல் சூன் வரை நீடிக்கும்.  பகல்நேர வெப்பநிலை தோராயமாக 45 °செல்சியசாகவும், குளிரான மாலை நேரங்களில் 24 °செல்சியசாகவும் இருக்கும். பருவமழை காலம் சூலையில் தொடங்கி அக்டோபர் வரை நீடிக்கும்.

 தண்ணீர் திருவிழா 
தண்ணீர்த் திருவிழா  முதல் முறையாக 2016 ஆம் ஆண்டு பிப்ரவரி 12 முதல் 21  வரை நடைபெற்றது. விழாவின் போது, ​​காற்றாடி பறக்கவிடுதல், கைப்பந்து, நட்சத்திரப் பார்வை, மிதிவண்டி ஓட்டுதல், வான்குடை மிதவை மற்றும் பறவை கண்காணிப்பு போன்ற பல நடவடிக்கைகள் சுற்றுலாத் துறையால் ஏற்பாடு செய்யப்பட்டன.

 மேற்கோள்கள் 

பகுப்பு:மத்தியப் பிரதேச சுற்றுலாத் தலங்கள்
பகுப்பு:ஆற்றுத் தீவுகள்
பகுப்பு:மத்தியப் பிரதேசப் புவியியல்
பகுப்பு:நருமதை